Dis wêreldwyd oor en oor bewys dat gifstowwe, bedoel om skadelike gediertes te dood, diere wat nie geteiken word nie, soos voëls, wilde diere en ook huisdiere se lewens in gevaar stel. Hier in Marloth Park geld die reël ook. Soos ons weet, is dit selde dat ons nog ‘n uil te siene kry of hoor en daar kan ‘n sterk saak uitgemaak word vir die vermoede dat daar baie vrektes onder hulle voorkom juis as gevolg van die gebruik van Rattex of ander middels teen knaagdiere. Rotte onder die invloed van gif beweeg uiters stadig en bied maklike teikens vir uile gedurende die nag, ander roofvoëls in die dag of diere soos vlakvarke, muskeljaatkatte, widekatte en gebande muishonde.